《晓登关山望六合有怀黄逊庵明府》
清代·赵湛

山口挂残月，树色晓青苍。登危陟层坂，历险凌崇冈。

力衰五步歇，仆夫相扶将。下瞰同旅人，伛偻行趋跄。

顾余头白翁，驱策游何方。故人有黄子，绾绶宰江乡。

畴昔枉尺书，走使过洺漳。温语慰衰朽，冰雪洒肝肠。

吾里值岁俭，尽室无宿粮。老妻裙不完，稚子充糟糠。

苦被八口累，奔迫道阻长。黄子敦古处，不与俗士行。

车笠有前期，久要应不忘。

作者简介：明末清初直隶永年人，字秋水，号石鸥。明诸生。入清不仕。与申涵光、张盖等同开河朔诗派。有《玉晖堂集》。